**Észrevételek a létminimum számítás megújítására kidolgozott KSH javaslatokról**

A KSH szakemberei 2015 novemberében módszertani tanulmány formájában adták közre a létminimum számítás átalakítására kidolgozott alternatívákat. Bár a szóban forgó kiadvány címlapján az szerepel, hogy a tanulmány kutatói véleményeket tükröz, amely „nem esik egybe szükségképpen a KSH hivatalos álláspontjával” a Hivatal vezetése által önként vállalt határidőre semmilyen más dokumentum nem készült a létminimum számítás megújításáról. Mivel pedig a legfrissebb, a 2014-es létminimum adatokat közlő publikációban „hivatalosan” is bejelentésre került, hogy az akkori volt **az utolsó** ilyen formában és módszertannal elkészült kiadvány, így gyanítható, hogy a KSH a most közölt tanulmányban szereplő változatok egyikét tekinti **a megújítás irányának.**

Szakszervezeti nézőpontból a most **nyilvánosságra hozott új létminimum számítási alternatívák közül egyiknek a bevezetése sem indokolja a korábbi módszertanra épülő létminimum számítás megszüntetését, mert nem töltik be azt a továbbra is szükséges funkciót, amelyet az betöltött.**

A szakszervezetek megértik azt a kormányzati szándékot, hogy szociálpolitikájának, pontosabban **szegénység politikájának** megalapozása céljából új mutatószánok kidolgozását kezdeményezze és végeztesse el. **Károsnak, a társadalmi önismeretet korlátozó és a társadalmi szolidaritás ellen ható lépésnek minősíthető azonban,** ha az új mutatószámok kidolgozását és felhasználását az eddigi létminimum számítás **helyett, annak beszüntetésével** kívánják végrehajtani.

A módszertani kiadványban bemutatott új mutatószámok **közös jellemzője**, hogy a több gyermekes családok esetében nagyságrendekkel, **havi több tízezer forinttal csökkentik a minimálisnak minősített megélhetési költségek összegét**. E költség csökkenés szakmai indokoltságával szemben már most meggyőző aggályok hangzanak el. Ha ráadásul az újítás **kimerül** a korábbi létminimum mutatónak egy vitatható és máris vitatott **szegénységi mutatóval** történő kiváltásában, akkor ezzel egyben azt is üzenik a társadalomnak, hogy nem kívánnak foglalkozni **a szegénységből való kikerülés kritériumaival**. Nem kívánják ugyanis kimutatni azt **a jövedelem hiányt**, amelynek pótlására a mélyszegénységből való kikerüléshez, a kor szintjén történő megélhetéshez szükség van. A szakszervezetek elfogadják, hogy a tisztánlátás érdekében illessük új elnevezéssel, **a létminimum helyett például a társadalmi minimum jelöléssel a tisztes megélhetéshez szükséges** minimális jövedelmet. Azt a jövedelem szintet tehát, amely **a társadalmi kirekesztődés elkerüléséhez, a társadalmi mobilitásba való bekapcsolódáshoz, a munkapiacon való helytálláshoz, a munkaképesség megőrzéséhez minimálisan szükséges jövedelem és amely ezért -**  **a szakszervezetek felfogásában - a minimálbérek meghatározásához** is nélkülözhetetlen iránytűként szolgál. Egyebek mellett ezért is fontos, hogy **a fenti célra eddig jól használható létminimum mutatószám a jövőben se tűnjön el nyomtalanul**, ne iktatódjon ki úgy, hogy nem lép a helyébe semmilyen más, **hasonló célra használható indikátor.**

Szívesen részt veszünk abban a munkában, amely **a korábbi létminimum számítás módszerét** továbbfejlesztve, ám **annak erényeit megőrízve**, a - nevezzük most már így- **társadalmi minimumnak tekinthető megélhetési költség mutató** kidolgozására irányul. Az eddigi eszmecserék alapján megelőlegezzük azt a feltételezést, hogy e mutató korszerűsítése során elsősorban **az élelmiszernorma és a lakhatási költségek,** valamint a **fogyasztási egység szorzószámai** tekintetében szükséges a minimum követelmények felülvizsgálata, **a tényleges szükségletekhez, illetve a realitásokhoz történő igazítása.** Ennek a munkának az elvégzését és az eredményeként kidolgozott társadalmi minimum mutató előállítását, rendszeres közreadását **legalább olyan fontos, társadalmilag hasznos és szükséges feladatnak** tartjuk, mint a szegénységben élők fogyasztási jellemzőinek, jövedelmi viszonyainak a megújított (és remélhetően **szakmai vitákban kikristályosodó)** létminimum mutatóval történő leírását.